*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 3ης Μαΐου 1988

που τροποποιεί την οδηγία 64/433/ΕΟΚ περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων

(88/288/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η αρμονική λειτουργία της κοινής αγοράς, και ιδιαίτερα των κοινών οργανώσεων αγοράς, δεν θα έχει το επιθυμητό αποτέλεσμα όσο οι ενδοκοινοτικές συναλλαγές δυσχεραίνονται από διαφορές μεταξύ των υγειονομικών απαιτήσεων των κρατών μελών που αφορούν το κρέας και αυτό θα μπορούσε να προκαλέσει στρεβλώσεις των συναλλαγών·

ότι η οδηγία 64/433/ΕΟΚ (4), όπως τροποποιήθηκε τελευταία από τον κανονισμό (ΕΟΚ) αριθ. 3805/87 (5), δημιούργησε τις βάσεις γι' αυτή την προσέγγιση, μολονότι ορισμένα σημεία πρέπει ακόμη να εναρμονιστούν·

ότι, για το σκοπό αυτό, θα πρέπει να εναρμονιστούν οι επιπλέον απαιτήσεις που πρέπει να πληροί το κατεψυγμένο κρέας και να καθοριστούν οι υγειονομικοί κανόνες για τις ενδοκοινοτικές συναλλαγές παραπροϊόντων τεμαχισμένων σε φέτες·

ότι μπορεί να είναι αναγκαίο να προβλεφθούν άλλες εξετάσεις στα πλαίσια της υγειονομικής επιθεώρησης πριν και μετά τη σφαγή, ώστε να λαμβάνονται υπόψη οι ιδιαίτερες τοπικές συνθήκες · ότι οι απαιτήσεις αυτές πρέπει να καθοριστούν σύμφωνα με κοινοτική διαδικασία στο πλαίσιο της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 64/433/ΕΟΚ τροποποιείται ως εξής:

1. Στο άρθρο 3 παράγραφος 1 σημείο Γ, προστίθεται το ακόλουθο κείμενο:

«Τα παραπροϊόντα δεν πρέπει να έχουν τεμαχισθεί σε φέτες, με εξαίρεση τα συκώτια των βοοειδών εάν έχουν τεμαχισθεί σε φέτες σε εγκεκριμένο εργαστήριο τεμαχισμού. Η επέκταση της παρέκκλισης αυτής σε συκώτια άλλων ζωικών ειδών, μπορεί να αποφασισθεί με ειδική πλειοψηφία από το Συμβούλιο ύστερα από πρόταση της Επιτροπής.»

2. Στο άρθρο 3 παράγραφος 1, το σημείο Δ αντικαθίσταται από το ακόλουθο κείμενο:

«Δ. Όσον αφορά τα νωπά κρέατα που, σύμφωνα με την παρούσα οδηγία, έχουν αποθηκευτεί σε εγκεκριμένη ψυκτική αποθήκη κράτους μέλους και δεν έχουν από τότε υποστεί κανένα χειρισμό εκτός από την αποθήκευση:

α) πρέπει να ανταποκρίνονται στις προϋποθέσεις που καθορίζονται στο σημείο Α στοιχεία γ), ε), ζ) και η) καθώς και στα σημεία Β και Γ ή να έχουν εισαχθεί από τρίτες χώρες σύμφωνα με τους κοινοτικούς κανόνες·

β) πρέπει, κατά τη μεταφορά τους προς τη χώρα προορισμού, να συνοδεύονται από πιστοποιητικό σύμφωνα με το υπόδειγμα του παραρτήματος ΙΙ.

Το πιστοποιητικό αυτό συντάσσεται από τον επίσημο κτηνίατρο με βάση τα πιστοποιητικά καταλληλότητας που συνοδεύουν τις αποστολές νωπών κρεάτων κατά την είσοδο στην αποθήκη και, σε περίπτωση εισαγωγής, πρέπει να διευκρινίζει την καταγωγή των νωπών κρεάτων.»

3. Στο άρθρο 3 παράγραφος 1, προστίθεται το ακόλουθο σημείο:

«Ε. Όσον αφορά τα νωπά κρέατα που έχουν αποθηκευτεί υπό τελωνειακό έλεγχο σε ψυκτική αποθήκη τρίτης χώρας η οποία είναι εγκεκριμένη σύμφωνα με την οδηγία 72/462/ΕΟΚ και τα οποία δεν έχουν από τότε υποστεί κανένα χειρισμό εκτός από την αποθήκευση:

α) πρέπει να ανταποκρίνονται στις προϋποθέσεις που προβλέπονται στα σημεία Α, Β και Γ·

β) πρέπει να συνοδεύονται από πιστοποιητικό σύμφωνο προς υπόδειγμα που θα καταρτισθεί με τη διαδικασία του άρθρου 16.

Οι ειδικές απαιτήσεις όσον αφορά τον έλεγχο και τη βεβαίωση τήρησης των απαιτήσεων αποθήκευσης και μεταφοράς καθώς και εκείνες σχετικά με τη χορήγηση του πιστοποιητικού, θεσπίζονται σύμφωνα με τη διαδικασία του άρθρου 16.»

4. Στο άρθρο 5:

- οι πέντε τελευταίοι στίχοι του στοιχείου α) αντικαθίστανται από το ακόλουθο κείμενο:

«εκτός αν προορίζονται να υποστούν επεξεργασία προβλεπόμενη από την οδηγία 77/99/ΕΟΚ και αν φέρουν ειδική σφράγιση που ορίστηκε με την απόφαση 84/371/ΕΟΚ (1)·

(1) ΕΕ αριθ. L 196 της 26. 7. 1984, σ. 46.»,

- το στοιχείο γ) αντικαθίσταται από το ακόλουθο κείμενο:

«γ) νωπά κρέατα:

i) που προέρχονται από ζώα στα οποία έχουν χορηγηθεί ουσίες οι οποίες απαγορεύονται κατ' εφαρμογή των οδηγιών 81/602/ΕΟΚ και 88/146/ΕΟΚ (*),

ii) που περιέχουν κατάλοιπα ορμονικών ουσιών των οποίων η χρήση επιτρέπεται σύμφωνα με τις εξαιρέσεις που προβλέπονται στο άρθρο 4 της οδηγίας 81/602/ΕΟΚ και στα άρθρα 2 και 7 της οδηγίας 88/146/ΕΟΚ, κατάλοιπα αντιβιοτικών παρασιτοκτόνων ή άλλων ουσιών . . . (το υπόλοιπο κείμενο δεν μεταβάλλεται).

(*) ΕΕ αριθ. L 70 της 16. 3. 1988, σ. 16.»

5. Παρεμβάλλεται το ακόλουθο άρθρο:

«Άρθρο 6α

Τα κράτη μέλη αναθέτουν σε κεντρική υπηρεσία ή οργανισμό το έργο συλλογής και εκμετάλλευσης των αποτελεσμάτων των ελέγχων που διενεργεί ο επίσημος κτηνίατρος πριν και μετά τη σφαγή στις περιπτώσεις διάγνωσης ασθενειών που μπορούν να μεταδοθούν στον άνθρωπο.

Σε περίπτωση διάγνωσης μιας τέτοιας ασθένειας, τα αποτελέσματα της συγκεκριμένης περίπτωσης γνωστοποιούνται το συντομότερο δυνατό στις αρμόδιες κτηνιατρικές αρχές που έχουν υπό τον έλεγχό τους την αγέλη από την οποία προέρχονται τα ζώα.

Τα κράτη μέλη υποβάλλουν στην Επιτροπή τα στοιχεία για ορισμένες ασθένειες, ιδίως στην περίπτωση διάγνωσης ασθενειών που είναι δυνατό να μεταδοθούν στον άνθρωπο.

Η Επιτροπή θεσπίζει, σύμφωνα με τη διαδικασία του άρθρου 16, τις λεπτομέρειες εφαρμογής του παρόντος άρθρου και ιδίως:

- τη συχνότητα με την οποία πρέπει να υποβάλλονται οι πληροφορίες στην Επιτροπή,

- τη φύση των πληροφοριών,

- τις ασθένειες για τις οποίες θα πρέπει να γίνεται η συλλογή πληροφοριών,

- τον τρόπο συλλογής και εκμετάλλευσης των πληροφοριών.»

6. Το άρθρο 7 παράγραφος 1 καταργείται.

7. Στο άρθρο 13 προστίθεται το ακόλουθο κείμενο:

«Σύμφωνα με την ίδια διαδικασία μπορούν να αποφασίζονται πρόσθετες απαιτήσεις που να ανταποκρίνονται στις ειδικές συνθήκες κρατών μελών όσον αφορά ορισμένες ασθένειες που ενδέχεται να θέτουν σε κίνδυνο την ανθρώπινη υγεία.»

8. Το παράρτημα Ι τροποποιείται ως εξής:

α) στο σημείο 1 προστίθεται το ακόλουθο στοιχείο:

«ζ) οροφή καθαρή και η οποία διατηρείται εύκολα καθαρή· αν δεν υπάρχει, η εσωτερική επιφάνεια της στέγης πρέπει να πληροί τους όρους αυτούς.»·

β) στο σημείο 5, η δεύτερη φράση αντικαθίσταται από το ακόλουθο κείμενο:

«Ο εξοπλισμός αυτός πρέπει να περιλαμβάνει σύστημα αποστράγγισης που να επιτρέπει την εκκένωση των συμπυκνωμένων υδρατμών κατά τρόπο που να μη δημιουργείται κίνδυνος μόλυνσης των κρεάτων.»·

γ) στο σημείο 11, η προτελευταία φράση συμπληρώνεται με τις λέξεις «ή του βραχίονα»·

δ) στο κεφάλαιο VII σημείο 41, προστίθεται το ακόλουθο σημείο:

«Ε. Τα αποτελέσματα των υγειονομικών επιθεωρήσεων πριν και μετά τη σφαγή καταγράφονται από τον επίσημο κτηνίατρο και, σε περίπτωση διάγνωσης μεταδόσιμης στον άνθρωπο ασθένειας που αναφέρεται στο άρθρο 6α, κοινοποιούνται στις αρμόδιες κτηνιατρικές αρχές που είναι υπεύθυνες για τον υγειονομικό έλεγχο της αγέλης από την οποία προέρχονται τα ζώα και στον υπεύθυνο της αγέλης αυτής.»·

ε) στο κεφάλαιο VIII, το σημείο 42 αντικαθίσταται από το ακόλουθο κείμενο:

«42. Ο τεμαχισμός σε τεμάχια μικρότερα από αυτά που αναφέρονται στο άρθρο 3 παράγραφος 1 σημείο Α, η αφαίρεση των οστών ή ο τεμαχισμός των συκωτιών των βοοειδών επιτρέπεται μόνο σε εγκεκριμένα εργαστήρια τεμαχισμού.»· ζ) στο κεφάλαιο VIII σημείο 45 στοιχείο β), προστίθεται η ακόλουθη πρόταση:

«Κατά τον τεμαχισμό, την πρώτη και τη δεύτερη συσκευασία, η εσωτερική θερμοκρασία των συκωτιών των βοοειδών πρέπει να διατηρείται διαρκώς σε θερμοκρασία ίση ή μικρότερη των + 3°C»·

η) στο κεφάλαιο Χ σημείο 54, οι λέξεις «που αναφέρονται στα σημεία 51 και 52» αντικαθίστανται από τις λέξεις «που αναφέρονται στο σημείο 51 δεύτερο εδάφιο και στο σημείο 52 συμπεριλαμβανομένων των τεμαχισμένων συκωτιών βοοειδών»·

θ) στο κεφάλαιο ΧΙ σημείο 59, προστίθεται το ακόλουθο κείμενο:

«Τα τεμαχισμένα συκώτια βοοειδών πρέπει να έχουν συσκευασθεί μεμονωμένα. Κάθε συσκευασία πρέπει να περιέχει μόνο ένα πλήρες όργανο, τεμαχισμένο σε φέτες και παρουσιαζόμενο στην αρχική του μορφή.»·

ι) στο κεφάλαιο ΧΙΙΙ σημείο 65, η δεύτερη περίπτωση αντικαθίσταται από το ακόλουθο κείμενο:

«- Το νωπό κρέας που προορίζεται για κατάψυξη πρέπει να έρχεται απευθείας από εγκεκριμένο σφαγείο ή από εγκεκριμένο εργαστήριο τεμαχισμού.

Η κατάψυξη του νωπού κρέατος μπορεί να πραγματοποιείται μόνο στις αίθουσες της εγκατάστασης όπου παρήχθη ή τεμαχίσθηκε το κρέας ή σε εγκεκριμένη ψυκτική αποθήκη με τη χρησιμοποίηση κατάλληλου εξοπλισμού.

Τα τεμάχια που αναφέρονται στο άρθρο 3 παράγραφος 1 σημείο Α, τα τεμάχια που αναφέρονται στο σημείο 52 και τα παραπροϊόντα που προορίζονται για κατάψυξη πρέπει να καταψύχονται χωρίς καθυστέρηση, εκτός αν η ωρίμανση απαιτείται για υγειονομικούς λόγους. Στην περίπτωση αυτή, πρέπει να καταψύχονται αμέσως μετά την ωρίμανση.

Τα σφάγια, τα ημιμόρια σφαγίων και τα τεταρτημόρια σφαγίων που προορίζονται για κατάψυξη πρέπει να καταψύχονται χωρίς αδικαιολόγητη καθυστέρηση μετά από μια περίοδο σταθεροποίησης.

Το τεμαχισμένο κρέας που προορίζεται για κατάψυξη πρέπει να καταψύχεται χωρίς αδικαιολόγητη καθυστέρηση μετά τον τεμαχισμό.

Το κατεψυγμένο κρέας πρέπει να έχει εσωτερική θερμοκρασία ίση ή κατώτερη των 12°C και να μην αποθηκεύεται στη συνέχεια σε υψηλότερες θερμοκρασίες.

Το νωπό κρέας που υποβάλλεται σε διαδικασία κατάψυξης πρέπει να φέρει την ένδειξη του μήνα και του έτους που καταψύχθηκε.»

Άρθρο 2

Το Συμβούλιο θα επανεξετάσει τις προβλεπόμενες απαιτήσεις για την επιθεώρηση πριν και μετά τη σφαγή με βάση έκθεση που θα καταρτίσει η Επιτροπή πριν από την 1η Ιανουαρίου 1991, λαμβάνοντας υπόψη τις πληροφορίες που θα έχουν συλλεγεί κατ' εφαρμογή του άρθρου 6α και η οποία θα συνοδεύεται ενδεχομένως από προτάσεις, σχετικά με τις μεθόδους εναλλακτικών ελέγχων, ιδιαίτερα στο επίπεδο της παραγωγής, που παρέχουν ισοδύναμες εγγυήσεις.

Άρθρο 3

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 1η Ιανουαρίου 1989. Πληροφορούν αμέσως την Επιτροπή σχετικά.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 3 Μαΐου 1988.

Για το Συμβούλιο

Ο Πρόεδρος

M. BANGEMANN

(1) ΕΕ αριθ. C 276 της 1. 11. 1986, σ. 11.

(2) ΕΕ αριθ. C 156 της 15. 6. 1987, σ. 190.

(3) ΕΕ αριθ. C 68 της 16. 3. 1987, σ. 2.

(4) ΕΕ αριθ. 121 της 29. 7. 1964, σ. 2012/64.

(5) ΕΕ αριθ. L 357 της 19. 12. 1987, σ. 1.